FC København vandt 2-1 over Qarabag i Champions League-playoff, men det var ikke nok til avancement, og FCK må derfor nøjes med Europa League.

FC København kunne onsdag som det første danske hold nogensinde sikre sig deltagelse i Champions League for andet år i træk, da holdet havde besøg af Qarabag i returopgøret i CL-playoff.

Første kamp i Aserbajdsjan var endt med en 1-0-sejr til Qarabag, så FCK var tvunget i offensiven i opgøret. Ståle Solbakken havde til dagens kamp valgt Frederico Santander og Andrija Pavlovic til angrebet, mens Kasper Kusk og Benjamin Verbic startede inde på kanterne.

FCK lagde godt ud og kom fra starten af kampen til flere gode muligheder. Pierre Bengtsson fik blokeret et forsøg, mens Nicolai Boilesen headede tæt forbi mål efter hjørnespark.

Efter en god FCK-start fik Qarabag bedre fat undervejs og holdt hjemmeholdet noget godt væk fra målet.

Det var derfor først efter godt en halv times spil, at Benjamin Verbic kom til næste FCK-chance, da han selv førte bolden ind i feltet, sparkede på mål fra en spids vinkel og tvang Qarabags målmand Ibrahim Sehic til at give hjørnespark.

Samtidig var Qarabag selv ganske tandløse i offensiven, og FCK-forsvaret fik ikke for alvor sved på panden før pausen.

Kasper Kusk kom til et godt skudforsøg få minutter før pausen, men Kusks spark med højrebenet gik tæt forbi mål.

En god afslutning på halvlegen gav dog alligevel udbytte for FCK. Jan Gregus sendte et frispark ind i feltet, hvor Federico Santander kom foran målmand Sehic og med hovedet sendte bolden i nettet til 1-0, som også var stillingen ved pausen.

FCK kom godt ud til anden halvleg, og Jan Gregus sparkede et frispark få centimeter forbi, inden Qarabags Michel kom til et hovedstød i den anden ende, men måtte se Robin Olsen diske op med en flot redning.

Der gik dog ikke længe, så fik Qarabag alligevel scoret. Dino Ndlovu modtog en flad bold i feltet, lagde den til rette for sig selv og sparkede den fladt i nettet til 1-1.

FCK rystede hurtigt scoringen af sig og fik svaret igen. Peter Ankersen driblede rundt i højre side, sendte et perfekt indlæg ind i hovedet på Andrija Pavlovic, som headede bolden i kassen til 2-1.

Danny Amankwaa og Pieros Sotiriou blev sendt på banen i jagten på den tredje scoring, og FCK formåede at etablere et godt pres på gæsterne.

Det blev til flere småchancer og dødbolde, men den helt store mulighed lod vente på sig. Andrija Pavlovic kom i overtiden til en god skudchance, men bolden gik tæt over mål, og tættere kom FCK ikke.

Kampen endte derfor 2-1, og dermed må FCK nøjes med Europa League i denne sæson.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)